Bonusten rohmuaminen osoittautui huonoksi ideaksi, sillä tulli pystyi jäljittämään ostot Tallinnan-laivan kassajärjestelmästä.

Telekuuntelu ja S-ryhmän bonuskortin tiedot olivat avainasemassa, kun Helsingin tullin rikostutkintayksikkö paljasti ammattimaisesti toimineen alkoholin salakauppiaan.

64-vuotias mies toi Viroon suuntautuneilta metsästysreissuiltaan lähes 30 000 litraa alkoholia Suomeen vuosina 2012–2015. Suomessa hän myi tuotteet rajatulle asiakaspiirille Lahdessa ja Päijät-Hämeen alueella.

Tulli sai miehen hämäräbisneksen selville telekuuntelussa, johon mies laitettiin useiksi kuukausiksi alkuvuodesta 2015. Telekuuntelu on yksi esitutkintaviranomaisten järeimmistä tutkintakeinoista, jota lain mukaan saa käyttää törkeimpien rikosten tutkimiseen.

Tässä tapauksessa epäilty törkeä alkoholirikos ei olisi yksinään riittänyt telekuunteluun. Toisena nimikkeenä oli kuitenkin törkeä veropetos, jonka tutkimisessa telekuuntelu on sallittua.

Telekuuntelun aloittamispäätöksen on saattanut vaikuttaa miehen rikoshistoria. Hänellä oli jo entuudestaan taustallaan neljä vankeustuomiota veropetoksista.

Kortilla bonuksia

Rikollisen toiminnan paljastuttua tullilla oli varsin helppo työ selvittää, kuinka paljon ja mitä alkoholia mies kaikkiaan oli Virosta kahden ja puolen vuoden aikana tuonut.

Trokari oli näet ostanut valtaosan Suomeen tuodusta alkoholista Eckerö Linen lautoilta. Hän hyödynsi S-etukorttiaan ja höyläsi itselleen bonukset kaikista laivaostoksista.

Tulli kaivoi Eckerö Linen kassajärjestelmästä esiin tositteet, jotka liittyivät 64-vuotiaan S-korttiin. Niiden avulla ostetut alkoholit pystyttiin selvittämään täsmällisesti.

Täydentäviä ostoksia 64-vuotias teki Tallinnan sataman Super Alko -myymälässä. Näiden juomien määrä jouduttiin esitutkinnassa arvioimaan telekuuntelun ja kuulustelukertomusten pohjalta.

Suurin osa juomista oli mietoja eli olutta, siideriä ja lonkeroa. Viiniä ja väkeviä juomia 64-vuotias toi selvästi vähemmän, mutta valikoimaan nekin kuuluivat.

Ostajatkin syytteeseen

Helsingin käräjäoikeudessa syytteeseen joutui 64-vuotiaan lisäksi kahdeksan alkoholin ostajaa. Heitä syytettiin lievästä tai perusmuotoisesta laittomasta tuontitavaraan ryhtymisestä.

– Muistan, että ostin yhden laatikon. Silloin oli pitkä huikka päällä, enkä tiennyt, että alkoholin ostaja saa tuomion, kertoi yksi heistä oikeudessa.

Syytettyjen ostajien joukossa oli muun muassa nuorempana tullivartijan töitä tehnyt eläkeläismies sekä evp-majuri, joka paraikaa istuu isossa taidepetosjutussa saamaansa vankeustuomiota.

Käräjäoikeus tuomitsi 64-vuotiaan salakauppiaan vuoden ja kahden kuukauden ehdottomaan vankeuteen törkeästä alkoholirikoksesta ja törkeästä veropetoksesta. Oikeus arvioi hänen kiertäneen yli 73 000 euron verot.

Ostajat selvisivät sakoilla. Evp-majurille ei tuomittu lisärangaistusta lainkaan, sillä hänen taidepetostuomionsa katsottiin riittäväksi seuraamukseksi myös tästä teosta.